A4-0359/96

Päätöslauselma komission kertomuksesta Euroopan yhteisön ja Keski- ja Itä- Euroopan maiden välisen vuoden 1994 rajojen yli ulottuvan yhteistyön ohjelman toteuttamisesta (KOM(95)0662 - C4-0142/96)

Euroopan parlamentti, joka

- ottaa huomioon komission kertomuksen (KOM(95)0662 - C4-0142/96),

- ottaa huomioon 17. huhtikuuta 1996 antamansa päätöslauselman Valkoisesta kirjasta «Unionin sisämarkkinoihin liittymisen valmistelu: Keski- ja Itä- Euroopan assosioidut maat» (KOM(95)0163 - C4-0166/95) ((EYVL C 141, 13.5.1996, s. 135)),

- ottaa huomioon aluepoliittisen valiokunnan mietinnön sekä taloudellisten ulkosuhteiden valiokunnan lausunnon (A4-0359/96);

1. Muistuttaa mieliin, että EU:n ja KIE-maiden välisen rajat ylittävän yhteistyöohjelman tavoitteena on PHARE-ohjelman yleisissä puitteissa rahoittaa rajat ylittävään yhteistyöhön kuuluvia rakenteellisia toimia, joiden tarkoituksena on:

- helpottaa KIE-maiden liittymisprosessia ja

- edistää raja-alueiden taloudellista kehitystä, mukaan lukien talouden epätasapainon synnyttämien ongelmien voittamista;

2. Toteaa, että komission kertomuksen mukaan vuonna 1994 tätä 150 milj. ecun suuruista ohjelmaa jatkettiin menestyksekkäästi;

3. Panee merkille, että vuonna 1994 määrärahat jaettiin pääosin rajat ylittäville infrastruktuurihankkeille liikenteen, ympäristönsuojelun ja energiahuollon alalla ja että samana vuonna ohjelman soveltamisala ulotettiin Baltian maihin; toteaa kuitenkin, että tämä palveli etupäässä olemassa olevien talouskeskusten välisten yhteyksien parantamista, mutta itse euro-alueiden kehityssuunnitelmia ei vielä pantu riittävästi täytäntöön;

4. Suosittelee tässä yhteydessä, että komissio edistäisi yhteisrahoitusmalleja EJKR-asetuksen 10 artiklan ja Pharen mikro-ohjelman avulla, jotta saataisiin tarvittavia kokemuksia uuden ohjelmasuunnittelun valmistelua varten;

5. Valiokunta katsoo, että tulisi myös lisätä INTERREG II -ohjelman niitä määrärahoja, joiden tarkoituksena on edistää yhteistyötä Keski- ja Itä- Euroopan maiden alueiden välillä sekä niiden ja Euroopan unionin välillä;

6. Toteaa, että erityisten rajavaltioiden välisten hankkeiden (Albania/Kreikka/Italia; Bulgaria/Kreikka; Puola/Saksa; Tanska/Baltian maat jne.) lisäksi ohjelmaan sisältyy myös alakohtaisia hankkeita, joilla on vaikutusta raja-alueilla (esim. ympäristöhankkeet), sekä monitieteellisiä hankkeita (tekninen apu);

7. Toivoo, että vahvistetaan toimia, joilla pyritään edistämään yhteistyötä ammattikoulutuksessa, yritystoiminnan kehittämisessä sekä pienille ja keskisuurille yrityksille tarkoitetun teknologian ja markkinointiosaamisen siirtämisessä;

8. Korostaa EU:n ja KIE-maiden välisen rajat ylittävän yhteistyön poliittista, taloudellista ja sosiaalista merkitystä, sillä se on KIE-maiden liittymistä edeltävän toimintasuunnitelman osana tärkeä yhteenkuuluvuutta lisäävä väline;

9. Katsoo myös, että rajat ylittävään ja alueiden väliseen yhteistyöhön liittyvät toimet ovat jäsenyyttä hakeneille maille vertaansa vailla oleva ja opettava kokemus yhteisön toiminnasta;

10. Hyväksyy näin ollen komission kertomuksessa esitetyt ohjelman lopputulokset kokonaisuudessaan vuoden 1994 osalta ja painottaa tarvetta jatkaa ja lujittaa ohjelmaa;

11. Pitää kuitenkin toivottavana, että tulevaisuudessa rajat ylittävän yhteistyöohjelman täytäntöönpanossa huolehdittaisiin siitä, että:

- toiminta on monipuolisempaa olemassa olevien keskeisten aihealueiden puitteissa

- ohjelmat ovat monivuotisia johdonmukaisemman toiminnan mahdollistamiseksi (erityisesti INTERREGin ja PHAREn välillä) ja hankkeiden paljoudesta johtuvien päällekkäisyyksien estämiseksi

- erittäin menestyksekkään ECOS/Ouverture-ohjelman määrärahoja lisätään;

12. Kehottaa komissiota ja jäsenvaltioita päästämään myös EU:n alueet osalliseksi teknisestä avusta ja saattamaan ne siten asemaan, jossa ne voivat kehittää tehokkaan rajat ylittävän hallinnon rajat ylittävien ohjelmien toteuttamiseksi;

13. Valiokunta on samaa mieltä siitä, että rajat ylittävän ja alueiden välisen yhteistyön tehostamiseksi on erittäin tärkeää laajentaa Euroopan unionin ohjelmia asteittain Keski- ja Itä-Euroopan maihin;

14. Valiokunta painottaa EU:n toteuttamien eri ohjelmien ja PHARE-ohjelman koordinoinnin tärkeyttä niillä rahoitettujen toimien tehokkuuden ja osuvuuden parantamiseksi;

15. Valiokunta katsoo, että on erittäin tärkeää luoda tehokkaat rajat ylittävän yhteistyön puitteissa toteutettujen toimien yhdenmukaistamis-, tarkastus- ja valvontamekanismit, jotta saavutettaisiin paras mahdollinen Union resurssien käyttö ja jotta vältettäisiin mahdolliset väärinkäytökset;

16. Valiokunta toivoo, että komissio toimittaisi Euroopan parlamentille kertomuksen eri hankkeiden tuloksista ja niiden jatkamisesta tulevaisuudessa;

17. Kehottaa komissiota laatimaan jo tässä vaiheessa määrälliset arviot tulevista rahoitustarpeista, joita rajat ylittävän yhteistyöohjelman jatkamisesta ja lujittamisesta aiheutuu, jos EU:n laajentuminen toteutuu, sekä kehittämään olemassa olevia mahdollisuuksia EIP:n, Euroopan jälleenrakennus- ja kehityspankin sekä yksityissektorin kanssa toteutettavaan yhteisrahoitukseen;

18. Katsoo, että KIE-maiden raja-alueiden lähentämisestä ei saa olla seurauksena epätasapainoista taloudellista kehitystä ja korostaa, että taloudellinen ja sosiaalinen yhteenkuuluvuus on asetettava KIE-maiden harjoittaman politiikan keskeiseksi tavoitteeksi ja toivoo, että EU:n ja KIE-maiden harjoittaman pelkän rajat ylittävän yhteistyön lisäksi kehitettäisiin rajat ylittäviä yhteistyötoimia KIE-maiden välillä, KIE-maiden ja IVY-maiden välillä sekä yleisemmin KIE-maiden alueiden välillä;

19. Valittaa komission kertomuksen julkaisemisen myöhästymistä, mutta hyväksyy kertomuksen ja ilmaisee sitoutuvansa jatkamaan ja lujittamaan EU:n ja KIE- maiden rajat ylittävää yhteistyöohjelmaa, sillä se on erittäin tärkeä väline liittymistä edeltävän toimintasuunnitelman ja Euroopan taloudellisen ja sosiaalisen kehityksen toteuttamisessa;

20. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden parlamenteille sekä Keski- ja Itä-Euroopan maiden hallituksille ja parlamenteille.